Diari Oficial de la Generalitat Valenciana


Sumari del DOGV 9555, del 16-03-2023 (2023/2890)

RESOLUCIÓ de 24 de febrer de 2023, de la consellera de Justícia, Interior i Administració pública, de concessió i gestió de les subvencions destinades al consell valencià de col·legis de procuradors, per a indemnitzar les actuacions corresponents a l'assistència jurídica gratuïta, accés a la justícia, representació per persones professionals de la procura de torn d'ofici, funcionament dels col·legis professionals de la procura, indemnitzacions per les actuacions realitzades per professionals de la procura derivades de la representació inicial i prèvia de les víctimes de violència de gènere i inversions, recollides en la Llei 9/2022, de 30 de desembre, de pressupostos de la Generalitat per a l'exercici 2023.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9555

Data del DOGV
:   16-03-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/2890


Data del document
:   24-02-2023

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública
    * ajuda pública

RESOLUCIÓ de 24 de febrer de 2023, de la consellera de Justícia, Interior i Administració pública, de concessió i gestió de les subvencions destinades al consell valencià de col·legis de procuradors, per a indemnitzar les actuacions corresponents a l'assistència jurídica gratuïta, accés a la justícia, representació per persones professionals de la procura de torn d'ofici, funcionament dels col·legis professionals de la procura, indemnitzacions per les actuacions realitzades per professionals de la procura derivades de la representació inicial i prèvia de les víctimes de violència de gènere i inversions, recollides en la Llei 9/2022, de 30 de desembre, de pressupostos de la Generalitat per a l'exercici 2023. [2023/2890]  
La Constitució Espanyola preveu, en el títol I «Dels drets i llibertats fonamentals», article 24, el dret fonamental de totes les persones a obtindre una tutela efectiva dels jutges i tribunals, en l'exercici dels seus drets i interessos legítims, sense que, en cap cas, puga produir-se indefensió. Així mateix, reconeix el dret de tots al jutge ordinari predeterminat per la llei, a la defensa i a l'assistència de lletrat. I, en l'article 119, estableix que la justícia serà gratuïta quan així ho dispose la llei i, en tot cas, respecte dels qui acrediten insuficiència de recursos per a litigar.  
  
La Llei 1/1996, de 10 de gener, d'assistència jurídica gratuïta (Llei 1/1996), té per objecte determinar el contingut i abast del dret a l'assistència jurídica gratuïta, al qual fa referència l'article 119 de la Constitució i regular el procediment per al seu reconeixement i efectivitat.  
  
En este sentit, l'article 37 de la Llei 1/1996 disposa: «les administracions públiques competents, assegurant el dret a l'assistència jurídica gratuïta, al qual fa referència l'article 119 de la Constitució, subvencionaran amb càrrec a les seues dotacions pressupostàries la implantació, atenció i funcionament dels serveis d'assistència jurídica gratuïta pels col·legis d'advocats i procuradors».  
El Reglament d'assistència jurídica gratuïta, aprovat pel Decret 175/2021, de 29 d'octubre, del Consell, desenvolupa el procediment per al reconeixement del dret d'assistència jurídica gratuïta, l'organització dels serveis d'assistència jurídica gratuïta que comprenen l'assistència lletrada i la defensa i representació gratuïta establits en la Llei 1/1996, de 10 de gener d'assistència jurídica gratuïta, i el procediment per a atorgar la subvenció compensatòria derivada de la prestació d'aquests serveis d'assistència jurídica gratuïta. Igualment regula i desenvolupa l'assistència jurídica específica per a persones en les quals concorren factors d'especial vulnerabilitat de conformitat amb el que es disposa en la Llei 4/2015, de 27 d'abril, de l'Estatut de la víctima del delicte, i la Llei orgànica 8/2021, de 4 de juny, de protecció integral a la infància i l'adolescència contra la violència.  
  
En este sentit, l'article 46 estableix: «la conselleria que tinga atribuïdes les competències en matèria de justícia gratuïta subvencionarà, amb càrrec a les seues dotacions pressupostàries, la implantació i prestació dels serveis d'assistència jurídica gratuïta» que s'enumeren en ‘esmentat article, que són realitzats per les persones col·legiades en els diferents col·legis de l'advocacia i la procura i els respectius col·legis i consells autonòmics.  
Respecte dels col·legis professionals, el Decret 175/2021 indica que vetlaran i garantiran l'eficàcia i el correcte exercici del dret de defensa contribuint a la garantia del dret constitucional de defensa i accés a la justícia mitjançant l'organització i prestació de la defensa d'ofici i la gestió dels serveis d'assistència jurídica gratuïta i orientació jurídica.  
  
La Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana, en el títol II, plasma les mesures de la Generalitat per a afrontar la violència sobre la dona, desenvolupant en el capítol VI les relatives a l'àmbit jurídic, destinades a garantir la protecció i seguretat en la tramitació de procediments judicials, el dret a la informació, a l'assessorament i a l'assistència jurídica gratuïta, fent previsió expressa a la subscripció de convenis amb els col·legis de la procura a fi d'establir torns d'ofici especialitzats (article 48).  
  
Els col·legis de la procura tenen, entre les seues finalitats, representar i defensar els interessos d'aquesta corporació de dret públic, fomentar la participació dels procuradors i procuradores en el sistema legal mitjançant la seua intervenció en els processos de reformes legals, el patrocini de projectes d'investigació i la regulació de la normativa professional, especialment deontològic, la qual cosa fa d'aquestes organitzacions el vehicle adequat per a dur a terme l'organització i desenvolupament del sistema d'assistència jurídica gratuïta establit en la normativa estatal i autonòmica, així com ser el referent respecte de la ciutadania per a la prestació dels serveis d'informació sobre este tema.  
El Consell Valencià de Col·legis de Procuradors és l'òrgan representatiu, coordinador i executiu superior dels col·legis de la procura de la Comunitat Valenciana i entre les seues finalitats fonamentals està l'ordenació de l'exercici professional del procuradoratge, vetlar pel prestigi de la professió, exigir als col·legis de la procura i als seus col·legiats i col·legiades el compliment dels deures professionals i deontològics i treballar per a aconseguir una justícia més àgil, moderna i eficaç.  
  
En el marc de l'organització de l'Administració de la Generalitat, l'article 6, del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries i les seues atribucions, assigna a la Conselleria de Justícia, Interior i Administració Pública les competències en matèria de justícia i reformes democràtiques.  
El Decret 172/2020, de 30 d'octubre, del Consell, d'aprovació del Reglament orgànic i funcional de la Conselleria de Justícia, Interior i Administració Pública, en l'article 10, atribueix a la Direcció General de Reformes Democràtiques i Accés a la Justícia les competències en matèria d'assistència jurídica gratuïta, mediació, assistència a les víctimes del delicte, ajudes a les víctimes del terrorisme, i dels instruments que aprofundisquen en el desenvolupament democràtic i en la promoció dels drets, i l'Ordre 5/2021, de 19 de febrer, de desenvolupament el decret esmentat, atribueix, en l'article 9, a la Subdirecció General d'Accés a la Justícia i Promoció dels Drets, la coordinació dels serveis adscrits a esta, la coordinació externa amb altres administracions públiques en matèria d'assistència jurídica gratuïta, mediació i promoció de drets.  
  
De conformitat amb el seu estatut, correspon al Consell Valencià de Col·legis de Procuradors la representació de la procura valenciana en qüestions d'àmbit autonòmic, la representació dels col·legis que el conformen davant totes les institucions i administracions, i, en particular, davant la Generalitat i davant l'Administració de Justícia, en les relacions, consultes, col·laboracions i gestions que siguen necessàries, a fi de facilitar la mútua col·laboració i enteniment per a la millor satisfacció dels interessos socials i professionals la defensa dels quals tenen encomanada, vetlar pel compliment de les normes deontològiques i ètiques i defensar el prestigi de la professió de la procura.  
La Llei 4/2015 estableix un catàleg general dels drets, processals i extraprocessals, de totes les víctimes de delicte, en nom de la salvaguarda integral de la víctima. A este efecte resulta fonamental facilitar a la víctima l'exercici i tutela dels seus drets, i oferir-li, entre altres mesures, informació i orientació eficaç sobre els drets i serveis que li corresponen, un tracte humà i la possibilitat d'estar acompanyada de la persona que designe en tots els seus tràmits, incloent-hi la representació processal que siga procedent.  
Els drets de les dones víctimes de violència de gènere entre els quals es preveu l'assistència jurídica, es recullen en la Llei orgànica 1/2004, de 28 de desembre. Els poders públics no poden ser aliens a la violència de gènere, que constitueix un dels atacs més flagrants a drets fonamentals com la llibertat, la igualtat, la vida, la seguretat i la no-discriminació proclamats en la nostra Constitució. Estos mateixos poders públics tenen, d'acord amb el que es disposa en l'article 9.2 de la Constitució, l'obligació d'adoptar mesures d'acció positiva per a fer reals i efectius estos drets, removent els obstacles que impedeixen o dificulten la seua plenitud.  
L'assistència jurídica a les víctimes de la violència de gènere contribueix a fer reals i efectius els seus drets constitucionals a la integritat física i moral, a la llibertat i seguretat i a la igualtat i la no-discriminació per raó de sexe.  
En este sentit, la Llei 7/2012 aprova mesures relatives a l'àmbit jurídic per a afrontar la violència sobre la dona, destinades a garantir la protecció i la seguretat en la tramitació de procediments judicials, el dret a la informació, a l'assessorament jurídic especialitzat per part dels serveis d'orientació jurídica a les víctimes, des de les primeres diligències policials o judicials fins que finalitze el procediment, incloent-hi la corresponent executòria. Igualment, preveu la col·laboració de la Generalitat amb els col·legis professionals de l'advocacia i de la procura per a establir torns d'ofici especialitzats en esta matèria, que assistisquen jurídicament, representen i defensen les víctimes d'aquest tipus de violència.  
En la Llei 9/2022, de 30 de desembre, de pressupostos de la Generalitat per a l'exercici 2023, en el programa pressupostari 112.70 «Reformes democràtiques i accés a la justícia», es recullen les línies nominatives següents, el beneficiari de les quals és el Consell Valencià de Col·legis de Procuradors de la Comunitat Valenciana:  
a) Línia S1675000, amb càrrec al capítol IV, amb la descripció i finalitat: «Indemnització de les actuacions corresponents a assistència jurídica gratuïta, accés a la justícia, representació per procurador/a de torn d'ofici, funcionament dels col·legis i representació inicial prèvia en violència de gènere», per import de 9.000.000 €.  
b) Línia S8426000, amb càrrec al capítol VII, amb la descripció i finalitat: «Indemnització de les inversions per a la dotació en infraestructures necessàries per al funcionament operatiu dels serveis d'assistència jurídica gratuïta, realitzades pel Consell Valencià de Procuradors i els seus col·legis professionals», per import de 30.000 €.  
Les línies esmentades corresponen a subvencions establides per una norma amb rang legal, la Llei 1/1996, de les previstes en l'article 168.1, apartat B) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. Este tipus de subvencions «seguiran el procediment de concessió que els resulte d'aplicació d'acord amb la seua pròpia normativa».  
  
El Reglament d'assistència jurídica gratuïta preveu, en l'article 46.4, que «mitjançant resolució de la persona titular de la conselleria que tinga atribuïdes les competències en matèria de justícia gratuïta, es regularà el procediment per a la concessió i gestió de les subvencions de caràcter legal, previstes en este reglament».  
Serà aplicable a la concessió i gestió de les subvencions objecte d'aquesta resolució, els articles de caràcter bàsic de la Llei 38/2003, de 17 de novembre, general de subvencions, així com els preceptes d'aquest caràcter del reglament de l'esmentada llei, aprovat per Reial decret 887/2006, de 21 de juliol, i les previsions de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
Les línies estan incloses en el Pla estratègic de subvencions de la Conselleria aprovat per al període 2023-2025.  
Esta resolució és l'instrument a través del qual es concedeixen i gestionen les subvencions destinades a indemnitzar les actuacions corresponents a assistència jurídica gratuïta, accés a la justícia, representació per professionals de la procura de torn d'ofici, la indemnització de les actuacions realitzades pels professionals de la procura derivades de la representació (inicial i prèvia) de les víctimes de violència de gènere i les inversions per a la dotació en infraestructures necessàries per al funcionament operatiu dels serveis d'assistència jurídica gratuïta, realitzades pel Consell Valencià de Col·legis de Procuradors i els seus col·legis professionals.  
Per tot el que s'ha exposat, a proposta del director general de Reformes Democràtiques i Accés a la Justícia, de conformitat amb el que es preveu l'article 168.1, apartat B), de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, d'acord amb el que estableix la Llei 9/2022, de 30 de desembre, de pressupostos de la Generalitat per a 2023, de conformitat amb el que s'estableix en l'article 46.4 del Decret 175/2021, de 29 d'octubre, del Consell, pel qual s'aprova el reglament d'assistència jurídica gratuïta, i en virtut de les competències establides en el Decret 172/2020, de 30 d'octubre, del Consell, d'aprovació del Reglament orgànic i funcional de la Conselleria de Justícia, Interior i Administració Pública, resolc:  
  
  
Secció primera  
Disposicions comunes  
  
Primera. Finalitat i objecte  
Esta resolució té per finalitat complir, en l'àmbit competencial de la Generalitat, l'obligació constitucional de garantir el dret a l'assistència jurídica gratuïta i assegurar l'accés a la justícia.  
  
Constitueix l'objecte d'aquesta resolució la concessió i gestió de les subvencions destinades a:  
a) Sufragar el cost de les actuacions derivades de la Llei 1/1996, d'assistència jurídica gratuïta, corresponents a assistència jurídica gratuïta, accés a la justícia, representació per professional de la procura de torn d'ofici i funcionament operatiu dels serveis d'assistència jurídica gratuïta, representació inicial i prèvia de les víctimes de violència de genere, i de les unitats encarregades de la designació provisional de professionals de la procura.  
b) Sufragar el cost de les inversions per a la dotació en infraestructures necessàries per al funcionament operatiu dels serveis d'assistència jurídica gratuïta i de les unitats encarregades de la designació provisional de les persones professionals de la procura, realitzades pel Consell Valencià de Col·legis de Procuradors (d'ara en avant, CVCP) i els seus col·legis professionals.  
  
Segona. Crèdit pressupostari  
Les actuacions, serveis i activitats que constitueixen l'objecte d'aquesta resolució es finançaran, de conformitat amb la Llei 9/2022, de 30 de desembre, de pressupostos de la Generalitat per a l'exercici 2023, amb càrrec al programa pressupostari 112.70 de la Direcció General de Reformes Democràtiques i Accés a la Justícia, de la Conselleria de Justícia, Interior i Administració Pública:  
a) Per a les actuacions de l'apartat a del resolc primer, 9.000.000 € de la línia S1675000, amb càrrec al capítol IV, amb la descripció i finalitat: «Indemnització de les actuacions corresponents a assistència jurídica gratuïta, accés a la justícia, representació per procurador/a de torn d'ofici i funcionament dels col·legis i representació inicial prèvia en violència de gènere».  
b) Per a les actuacions de l'apartat b del resolc primer, 30.000 € de la línia S8426000, amb càrrec al capítol VII, amb la descripció i finalitat: «Indemnització de les inversions per a la dotació en infraestructures necessàries per al funcionament operatiu dels serveis d'assistència jurídica gratuïta, realitzades pel Consell Valencià de Col·legis de Procuradors i els seus col·legis professionals».  
Estes subvencions resulten incompatibles amb la percepció d'altres subvencions, ajudes, ingressos o recursos per al mateix objecte o finalitat, procedent de qualsevol altra Administració pública o ens públic o privat, nacional, de la Unió Europea o d'organismes internacionals.  
  
  
Secció segona  
Actuacions corresponents a l'assistència jurídica gratuïta, accés a la justícia, representació per professional de la procura de torn d'ofici i funcionament dels col·legis professionals de la procura i actuacions realitzades pels professionals de la procura derivades de la representació inicial i prèvia de les víctimes de violència de gènere (programa pressupostari 99.83.10.631.33. capítol iv. línia s1675000)  
  
Tercera. Entitats i persones beneficiàries  
1. És beneficiari de la subvenció el CVCP. Al seu torn, com a entitat col·laboradora, distribuirà als col·legis professionals de la procura de la Comunitat Valenciana l'import de la subvenció que corresponga a l'activitat desenvolupada per cadascun d'aquests.  
2. Així mateix, són beneficiaris/àries d'aquesta subvenció:  
a) Els col·legis de la procura de la Comunitat Valenciana  
b) Les persones professionals de la procura inscrits en els torns d'ofici que hagen realitzat actuacions o prestat serveis subvencionables en el marc d'aquesta secció segona.  
3. El CVCP rebrà les transferències de la Generalitat i distribuirà el crèdit entre els seus col·legis de la procura. Estos, al seu torn, abonen les indemnitzacions corresponents als professionals de la procura que resulten beneficiaris.  
El CVCP informarà la Conselleria de Justícia, Interior i Administració Pública de l'import de la compensació que li corresponga en relació amb la prestació dels serveis d'assistència jurídica gratuïta.  
  
Quarta. Despeses subvencionables  
Seran susceptibles de ser finançades en l'àmbit de la secció segona d'aquesta resolució aquelles despeses que figuren en els certificats presentats pel CVCP i els seus respectius col·legis professionals, expedits entre l'1 de gener i el 31 de desembre de 2023, que corresponguen a actuacions, serveis i activitats prestades a les persones beneficiàries del dret de justícia gratuïta derivades de la Llei 1/1996, realitzats pels col·legis professionals de la procura de la Comunitat Valenciana i les seues persones col·legiades, en matèria assistència jurídica gratuïta, accés a la justícia, representació per professional de la procura del torn d'ofici i funcionament operatiu dels serveis d'assistència jurídica gratuïta i de les unitats encarregades de la designació provisional de professional de la procura.  
Així mateix, seran susceptibles de ser finançades les despeses que corresponguen a actuacions en els casos en els quals professionals designats en virtut de requeriment judicial, resolució administrativa o obligació legal, acrediten que han vist frustrada la seua pretensió, prèviament al requeriment a este efecte, de percebre els seus honoraris pels serveis efectivament prestats dins del sistema d'assistència jurídica gratuïta.  
També seran susceptibles de ser finançades en l'àmbit d'aquesta secció les actuacions corresponents a la prestació a les víctimes de violència de gènere dels serveis de representació, amb caràcter inicial i/o prèviament al procés, que puguen realitzar les persones professionals de la procura.  
  
Cinquena. Serveis d'assistència jurídica gratuïta  
1. El servei d'assistència jurídica que implanten i presten el CVCP i els col·legis de la procura és el servei de torn d'ofici, per a la representació gratuïta realitzada per les persones professionals designats entre ells.  
  
2. Els torns d'ofici especialitzats que els col·legis de la procura puguen establir, en funció del seu cens i de la seua capacitat organitzativa, són els recollits en l'article 20 del Reglament d'assistència jurídica gratuïta, sense perjudici d'uns altres que, en atenció a circumstàncies jurídiques, socials o econòmiques, puguen considerar necessaris. La seua acreditació documental es realitzarà de la manera prevista en l'article 51 d'aquest reglament.  
3. L'execució material d'aquests serveis no podran ser objecte de subcontractació amb cap entitat.  
  
Sisena. Altres obligacions dels col·legis professionals de la procura en relació amb les actuacions, serveis i activitats en matèria d'assistència jurídica gratuïta i accés a la justícia  
1. Els col·legis professionals de la procura, en relació amb les actuacions, serveis i activitats que realitzen en matèria d'assistència jurídica gratuïta i accés a la justícia, hauran de:  
a) Adoptar les mesures necessàries per a facilitar l'accés de la ciutadania als serveis d'assistència jurídica gratuïta.  
b) Difondre adequadament la localització de les seues dependències, funcions i serveis.  
c) Disposar d'una pàgina web actualitzada i de fàcil accés en la qual figuren els serveis d'assistència jurídica gratuïta i s'informe d'aquests.  
  
2. Les obligacions dels col·legis de la procura en la prestació dels serveis d'assistència jurídica gratuïta són les derivades del que s'estableix en els articles 18 i següents del Reglament d'assistència jurídica gratuïta.  
  
Setena. Obligacions del CVCP en relació amb les actuacions, serveis i activitats en matèria d'assistència jurídica gratuïta i accés a la justícia  
En relació amb les actuacions, serveis i activitats en matèria d'assistència jurídica gratuïta i accés a la justícia, de conformitat amb el que s'estableix en l'article 18 del reglament d'assistència jurídica gratuïta, el CVCP haurà de remetre a la Conselleria de Justícia, Interior i Administració Pública, el mes de gener de 2023, a l'efecte del seu coneixement:  
1. La llista de professionals col·legiats que exerceixen adscrits als serveis de justícia gratuïta, que prestaran el servei durant l'any 2023, amb indicació expressa del seu nom i cognoms, número de col·legiació, domicili professional, telèfon, adreça de correu electrònic, detall de les especialitzacions per ordres jurisdiccionals o en les diverses branques jurídiques, així com indicació expressa del torn d'ofici, general o especialitzat, al qual estiguen adscrits.  
Qualsevol actualització de les bases de dades de les persones col·legiades donades d'alta en els serveis d'assistència jurídica gratuïta d'acord amb el que es disposa en la legislació sobre protecció de dades de caràcter personal, haurà de ser facilitada amb caràcter bimestral.  
2. Informació del nombre i classe de les actuacions realitzades l'any 2022.  
3. Informació sobre les resolucions i mesures adoptades a conseqüència dels expedients disciplinaris que, si escau, van ser incoats, segons el que s'indica en l'article 7.g del reglament d'assistència jurídica gratuïta.  
La documentació esmentada haurà de ser remesa telemàticament en un format que permeta el seu tractament automatitzat, de conformitat amb el model aprovat per Resolució del director general de Reformes Democràtiques i Accés a la Justícia.  
  
Huitena. Càlcul del cost de funcionament i de les actuacions relatives al servei del torn d'ofici  
1. En relació amb les despeses de funcionament operatiu dels serveis d'assistència jurídica gratuïta i de les unitats encarregades de la designació provisional de les persones professionals de la procura: l'import destinat a sufragar el cost de la tramitació dels expedients d'assistència jurídica gratuïta i el cost del seu funcionament operatiu, subvencionables en l'àmbit d'aquesta secció, corresponents al CVCP i als seus col·legis professionals, es compensarà mitjançant l'aplicació a la tramitació de cada expedient en què hi haja hagut designació de professional de la procura, del mòdul establit per a això en la normativa autonòmica vigent al temps de la resolució provisional de l'expedient pels col·legis de procuradors i procuradores i enviats a les comissions d'Assistència Jurídica Gratuïta.  
Es tindran en compte les despeses de funcionament directes i indirectes, en què s'incloguen les despeses que genere als consells autonòmics i als col·legis, el funcionament operatiu dels serveis d'assistència jurídica gratuïta i de les unitats encarregades de la designació provisional de les persones professionals de la procura.  
S'entendran com a despeses de funcionament aquelles despeses materials i personals necessàries per a la correcta prestació del servei, de conformitat amb l'article 47 del Reglament d'assistència jurídica gratuïta, que considera despeses de funcionament les següents:  
a) Les despeses derivades, directament o indirectament, del personal i professionals que participen en la prestació o organització dels serveis d'orientació jurídica o, si escau, del personal adscrit exclusivament o de manera parcial al servei d'assistència jurídica gratuïta, per a la tramitació dels procediments de reconeixement del dret d'assistència jurídica gratuïta.  
b) Les despeses de manteniment, reparació, millora i neteja de les instal·lacions col·legials on es duga a terme qualsevol de les actuacions cobertes; i els de subministraments en estes seus, en la part que corresponga, dels serveis d'electricitat, aigua, gas, telefonia, accés a internet, assegurances o alarmes.  
c) La despesa de les primes d'assegurança que cobrisca els accidents que puguen succeir en la prestació del servei.  
d) Les despeses derivades de la gestió administrativa i comptable i, si escau, de les auditories comptables o de qualitat de la prestació del servei.  
e) Les despeses destinades a publicitar els serveis entre els seus possibles usuaris, sempre que es faça constar que estes estan sufragades per la Generalitat.  
f) Les despeses de comunicació amb les persones professionals prestadors del servei.  
g) Les despeses o amortització de les eines utilitzades per les persones professionals prestadores del servei.  
h) Les despeses en impresos necessaris per a la prestació dels serveis.  
i) Les despeses de lloguer o amortització dels locals i instal·lacions en les quals es duguen a terme els serveis.  
j) Les despeses en material d'oficina que s'utilitzen en la prestació del servei.  
k) Les despeses relatives a l'arrendament i manteniment dels equips i programes informàtics, impressores, fotocopiadores, llocs web, mobiliari, centraletes telefòniques, telèfons mòbils utilitzats per a la prestació del servei i correu, missatgeria, buroSMS o, en definitiva, qualsevol element utilitzat per a la prestació dels serveis esmentats.  
  
l) Aquelles altres despeses degudament justificades sempre que s'acredite que estes resulten necessàries per al correcte funcionament operatiu i prestació del servei.  
En relació amb els apartats g) i i) tindrà caràcter subvencionable, d'acord amb l'article 31.6 de la Llei 38/2003, la despesa d'amortització que se subjecte a les condicions següents:  
- Que les subvencions no hagen contribuït a la compra dels béns.  
  
- Que l'amortització es calcule de conformitat amb les normes de comptabilitat generalment acceptades.  
- Que el cost es referisca exclusivament al període subvencionable.  
En relació amb l'apartat d, tindran caràcter subvencionable les despeses derivades dels informes d'auditoria, amb el límit de 5.000 euros per informe.  
2. En relació amb els serveis del torn d'ofici: la retribució de les persones professionals designades d'ofici es realitzarà d'acord amb les bases econòmiques i mòduls de compensació en atenció a la tipologia de procediments en què intervinguen vigents en el moment de la seua realització.  
3. Les assistències realitzades per professionals de la procura derivades de la representació (inicial i prèvia) de les víctimes de violència de gènere seran retribuïdes d'acord amb el mòdul «Representació processal a víctimes de violència de gènere» que figura en el barem inclòs en l'annex III del reglament d'assistència jurídica gratuïta, de conformitat amb l'article 50 d'aquest text.  
  
Novena. Meritació de la indemnització  
1. El dret al cobrament de les actuacions subvencionables en l'àmbit d'aquesta secció es reportarà:  
a) Respecte de les despeses de funcionament operatiu dels serveis d'assistència jurídica gratuïta i de les unitats encarregades de la designació provisional de les persones professionals de la procura, la quantitat resultant de multiplicar el mòdul per cada expedient en què hi ha hagut designació de professional de la procura, es reportarà quan quede constància que este ha sigut resolt pel col·legi corresponent i enviat a la Comissió d'Assistència Jurídica Gratuïta respectiva per a la seua resolució definitiva.  
b) Respecte del servei de torn d'ofici, les persones professionals de la procura designades d'ofici reportaran la indemnització corresponent a la seua actuació, d'acord amb el barem vigent establit en la normativa que el regule, una vegada acrediten documentalment davant el col·legi professional respectiu la intervenció professional realitzada que justifique el mòdul de compensació econòmica fixat en atenció a la tipologia del procediment.  
c) Respecte de les assistències realitzades per professionals de la procura derivades de la representació (inicial i prèvia) de les víctimes de violència de gènere, reportaran la indemnització corresponent d'acord amb el barem vigent establit en la normativa que el regule, una vegada acrediten documentalment, davant el col·legi professional respectiu, la intervenció professional realitzada que justifique el mòdul de compensació econòmica fixat.  
2. El barem aplicable és el vigent al temps de realitzar la intervenció de les actuacions processals del procediment pel qual s'indemnitza.  
  
  
Deu. Certificat de la subvenció  
1. El CVCP remetrà a la Conselleria de Justícia, Interior i Administració Pública, dins del mes natural següent al de finalització de cada bimestre, un certificat de la subvenció que contindrà els aspectes següents:  
a) Respecte del cost de funcionament operatiu dels serveis d'assistència jurídica gratuïta i de les unitats encarregades de la designació provisional de les persones professionals de la procura, el nombre d'expedients tramitats en este període, per cada col·legi en què hagen realitzat una designació.  
b) Respecte del torn d'ofici, el certificat haurà de contindre les dades relatives al nombre i classe d'actuacions realitzades i verificades per cada col·legi. A este certificat se sumarà un fitxer en suport informàtic susceptible de tractament de les dades. La identificació del fitxer haurà de ser coincident amb la del certificat.  
En el fitxer constaran les dades relatives a:  
1. Identificació del certificat.  
2. Identificació de l'expedient de justícia gratuïta (número expedient del col·legi professional).  
3. Identificació professional (nom, cognoms i número de col·legiació de la persona professional que ha realitzat l'actuació).  
4. Identificació de la persona beneficiària del dret d'assistència jurídica gratuïta (nom i cognoms, DNI/NIE/passaport o, si escau, indicació que manca de documentació).  
5. Estat de la resolució d'assistència jurídica gratuïta (reconegut, denegat, arxivat, pendent).  
6. Identificació de l'expedient judicial: òrgan i procediment judicial (tipus de procediment), assumpte, número, número d'identificació general (NIG).  
7. Identificació de la resolució que pose fi al procediment o document equivalent expedit per l'òrgan judicial que possibilite el cobrament del mòdul aplicable: tipus de resolució i data.  
8. Identificació del mòdul aplicable i de la seua quantia de conformitat amb els mòduls i bases de compensació econòmica previstos en els annexos III i IX del reglament d'assistència jurídica gratuïta, com també l'import total corresponent.  
9. Estes dades hauran de ser emplenades segons el model que figura en l'annex VI de l'esmentat reglament d'assistència jurídica gratuïta.  
  
c) Respecte de les assistències realitzades per professionals de la procura derivades de la representació (inicial i prèvia) de les víctimes de violència de gènere, el certificat contindrà el nombre i classe d'actuacions acreditades pels professionals de la procura davant el respectiu col·legi i verificades per este durant el període bimestral, amb indicació de les següents dades respecte de cada actuació:  
1. Identificació del certificat.  
2. Identificació de l'expedient de justícia gratuïta (número d'expedient del col·legi).  
3. Número d'expedient de la comissió de justícia gratuïta, si escau.  
  
4. Identificació de la persona professional que ha intervingut (nom, cognoms i número de col·legiació de la persona professional que ha realitzat l'actuació).  
5. Identificació del mòdul aplicable (denominació i import).  
6. Identificació de la víctima de violència de gènere a la qual s'haja representat.  
7. Data de l'acreditació de l'actuació davant el col·legi i de la verificació de l'actuació.  
Així mateix, el certificat haurà de contindre l'import global de cadascuna de les actuacions assenyalades en l'apartat anterior, així com el seu desglossament per cadascun dels col·legis de procuradors.  
2. Les quanties certificades pels col·legis de la procura, segons els mòduls detallats en l'annex III de l'esmentat reglament, pels serveis prestats en virtut de requeriment judicial que hagen vist frustrada la seua pretensió amb requeriment previ a este efecte, seran retribuïdes bimestralment amb càrrec al pressupost de la Generalitat.  
3. A més del que es disposa en l'apartat 1, els certificats hauran de contindre la llista de reintegraments derivats de quantitats percebudes per les actuacions o intervencions dels professionals designats. El certificat haurà de contindre, com a mínim:  
a) Identificació del certificat.  
b) Identificació de l'expedient de justícia gratuïta (número expedient del col·legi professional).  
c) Identificació del mòdul aplicable i de la seua quantia que indique, de manera expressa, el certificat en què es va presentar l'actuació objecte de reintegrament.  
d) Causa del reintegrament i quantia a reintegrar:  
d.1) Revisió d'ofici.  
d.2) Millor fortuna.  
d.3) Finalització del judici amb resultat econòmic positiu per al justiciable que litiga amb el benefici d'assistència jurídica gratuïta.  
d.4) Altres, on s'inclouran aquells casos en què no es conega fefaentment el motiu.  
Si no hi ha reintegraments, el certificat bimestral haurà de contindre expressament esta circumstància.  
4. Els certificats s'enviaran en suport electrònic a la Conselleria de Justícia, Interior i Administració Pública, acompanyats dels arxius informàtics en formats que permeten el seu tractament de dades, d'acord amb les indicacions que per a cadascun d'aquests i amb la suficient antelació per a la seua adaptació per part dels col·legis professionals, assenyale la Conselleria de Justícia, Interior i Administració Pública.  
5. Les actuacions contingudes en els certificats dels apartats anteriors hauran d'haver sigut verificades pels col·legis de la procura, que conservaran l'oportuna justificació documental a la disposició del CVCP i de l'Administració pel termini de quatre anys.  
  
Onze. Justificació anual de la subvenció relativa als fons rebuts i l'import destinat al funcionament operatiu dels serveis d'assistència jurídica i de les unitats encarregades de la designació provisional de les persones professionals de la procura, i a l'atenció de les tasques administratives de suport a la gestió col·legial corresponent a l'exercici pressupostari anterior  
1. El CVCP justificarà documentalment en el primer semestre de l'any 2024 l'aplicació dels fons rebuts i l'import destinat al funcionament operatiu dels serveis d'assistència jurídica gratuïta i de les unitats encarregades de la designació provisional de les persones professionals de la procura, i a l'atenció de les tasques administratives de suport a la gestió col·legial corresponent a l'exercici pressupostari anterior.  
  
2. El CVCP remetrà a la Conselleria de Justícia, Interior i Administració Pública, en format full de càlcul fins que estiga operatiu el mòdul de l'aplicació DEBADES que corresponga, certificat dels aspectes enumerats en l'article 55.1 i la informació sol·licitada en l'article 49.1 del Reglament d'assistència jurídica gratuïta.  
3. L'aplicació de l'import de la subvenció serà justificada pel CVCP i els col·legis de la procura, mitjançant la presentació del compte justificatiu, acompanyat d'un informe d'auditoria realitzat per professional inscrit en el Registre Oficial d'Auditors de Comptes, dependent de l'Institut de Comptabilitat i Auditoria de Comptes, i haurà de contindre els documents següents:  
a) Una memòria d'actuació, subscrita pels beneficiaris, justificativa del compliment de les condicions imposades en la concessió de la subvenció amb indicació de les activitats realitzades i dels resultats obtinguts.  
b) Una memòria econòmica abreujada justificativa de la despesa realitzada, que incloga el certificat, expedit per les persones representants del Col·legi, amb capacitat legal per a això, de la documentació següent:  
b.1) Imports destinats a atendre les despeses necessàries per al funcionament operatiu dels serveis d'assistència jurídica gratuïta.  
b.2) Liquidació dels serveis d'assistència jurídica prestats, que comprendrà, almenys, el seu cost total, la indicació expressa de les persones que els hagen realitzats, el percentatge de dedicació, si escau, la seua remuneració, i el nombre d'assistències realitzades, indicades per especialitats.  
b.3) Que estes despeses, tant directes com els percentatges de les despeses indirectes, responen a la naturalesa dels serveis prestats i són estrictament necessàries per al seu funcionament. Els criteris d'imputació d'aquests percentatges es reflectiran en un informe justificatiu que s'adjuntarà a la justificació econòmica on se certificarà els criteris de repartiment.  
b.4) Respecte de les quantitats distribuïdes al col·legi pel CVCP, el detall de l'aplicació que el col·legi haja fet en cada matèria.  
  
b.5) Que els imports relatius a l'Impost sobre el Valor Afegit o qualsevol altre impost indirecte que, si escau, figuren en la llista de despeses no han sigut objecte de recuperació i/o compensació.  
4. Així mateix, el CVCP presentarà un certificat, expedit per la o les persones representants del col·legi, amb capacitat legal per a això, comprensiu, almenys, dels aspectes següents:  
a) Imports destinats a atendre les despeses de funcionament operatiu dels serveis d'assistència jurídica gratuïta que presta el Consell.  
  
b) Liquidació dels serveis prestats, que comprendrà, almenys, el seu cost total, la indicació expressa de les persones que els hagen realitzats, la seua remuneració i el percentatge de dedicació, si escau.  
  
c) Respecte de les quantitats distribuïdes pel CVCP als col·legis, el criteri seguit per a la seua distribució.  
5. L'informe de l'auditoria es realitzarà sobre la totalitat de les despeses justificatives de la subvenció que, a més de comprovar els aspectes anteriors, haurà de contindre:  
a) Els criteris que s'han seguit per a imputar la part proporcional o percentatge que raonablement corresponga d'acord amb principis i normes de comptabilitat.  
b) Llista classificada de despeses efectuades a conseqüència de la realització de l'activitat subvencionada, amb identificació del creditor i del document, concepte de la despesa, el seu import desglossat (base imposable, IVA no recuperable o compensable, IRPF), data d'emissió i data de pagament.  
c) Llista detallada de les activitats realitzades amb personal propi, especificant per a cadascuna d'aquestes el personal que ha intervingut, identificació de la nòmina corresponent amb indicació del mes o període, percentatge imputat a esta i desglossament d'imports a càrrec de la persona treballadora (brut, net, retenció IRPF, Seguretat Social a càrrec de la persona treballadora, Seguretat Social a càrrec de l'entitat).  
  
d) Tots els documents justificatius de les despeses de funcionament, subvencionables d'acord a dret, corresponents a les despeses directes i indirectes (nòmines, factures, rebuts i/o altres documents justificatius vàlids en dret) que es presenten, expedits de conformitat amb el que s'exigeix en la normativa legal d'aplicació, així com els justificants de pagament d'aquestes despeses.  
6. Els consells autonòmics tindran a la disposició de la Conselleria de Justícia, Interior i Administració Pública la justificació documental esmentada, durant el termini de quatre anys comptador des del moment del pagament de la subvenció.  
  
Dotze. Altres obligacions del CVCP i els respectius col·legis, com a beneficiaris de la subvenció de les actuacions corresponents a esta secció d'aquesta resolució  
1. El CVCP haurà de distribuir, entre els respectius col·legis, l'import de la subvenció que corresponga a cadascun, en funció del nombre d'actuacions professionals realitzades i acreditades per estos davant el CVCP, així com dels expedients tramitats.  
2. Per a esta mateixa subvenció, correspon als col·legis de la procura:  
a) Verificar l'efectiva prestació dels serveis per part de les respectives persones professionals de la procura.  
b) Justificar davant el CVCP, si escau, el compliment dels requisits i les condicions, així com la realització de l'activitat i el compliment de la finalitat que determinen la concessió o gaudi de la subvenció. Així com presentar la documentació que justifica el compliment dels requisits, documentació que, si no es presenta, serà requerida.  
  
c) Distribuir, entre les persones professionals adscrites al torn d'ofici, l'import de la subvenció que corresponga a cadascuna en funció de les actuacions realitzades i justificar l'aplicació dels fons percebuts.  
  
d) Atendre les actuacions de comprovació que respecte de la gestió d'aquesta subvenció puga realitzar la Conselleria de Justícia, Interior i Administració Pública, així com qualssevol altres de comprovació i control financer que puguen realitzar els òrgans de control competents, tant autonòmics com estatals, i aportar la informació que li siga requerida en l'exercici de les actuacions anteriors.  
  
Tretze. Obligacions de la Conselleria de Justícia, Interior i Administració Pública en la prestació dels serveis d'assistència jurídica gratuïta  
1. La Conselleria de Justícia, Interior i Administració Pública durà a terme les actuacions de comprovació de la justificació de la subvenció, d'acord amb el que es disposa en l'article 169 i concordants de la Llei 1/2015.  
2. Així mateix, després de la comprovació administrativa, efectuarà el lliurament de l'import corresponent als certificats presentats pel CVCP.  
3. Les liquidacions de la subvenció consistiran en la quantitat resultant de sumar els imports certificats en el període corresponent per a cadascun dels serveis de torns d'ofici, de la representació inicial i prèvia de les víctimes de violència de gènere, així com els imports certificats pel CVCP i els respectius col·legis professionals relatius a les despeses de funcionament operatiu dels serveis d'assistència jurídica gratuïta i de les unitats encarregats de la designació provisional de les persones professionals de la procura.  
4. Estes despeses es finançaran aplicant a cada expedient l'import del mòdul corresponent previst en l'annex III del Reglament d'assistència jurídica gratuïta.  
5. L'import d'aquesta subvenció s'aplicarà a retribuir les actuacions derivades de la Llei 1/1996, realitzades pels col·legis professionals de la procura de la Comunitat Valenciana i les seues persones col·legiades en matèria d'assistència jurídica gratuïta, accés a la justícia, representació per professional de la procura de torn d'ofici i funcionament operatiu dels col·legis de la procura i de les unitats encarregades de la designació provisional de les persones professionals de la procura.  
6. La liquidació de l'import de la subvenció corresponent al període certificat s'efectuarà mitjançant transferència al CVCP dins del mes natural següent al de la presentació del certificat.  
  
Secció tercera  
Actuacions corresponents a inversions per a la dotació en infraestructures necessàries per al funcionament operatiu dels serveis d'assistència jurídica gratuïta realitzades pel consell valencià de col·legis de procuradors i els seus col·legis professionals (programa pressupostari 37.52.78.550.50. capítol VII. línia S8426000)  
  
Catorze. Actuacions objecte de subvenció  
Constitueix l'objecte de la subvenció d'aquesta secció de la resolució, el cost que genere al CVCP i als col·legis de la procura que el conformen, les despeses d'inversió per a la dotació en infraestructures necessàries per al funcionament operatiu dels serveis d'assistència jurídica gratuïta, i de les unitats encarregades de la designació provisional de les persones professionals de la procura. Estos costos es finançaran amb càrrec a la línia S 8426000 del capítol VII.  
  
Quinze. Beneficiaris  
1. És beneficiari de la subvenció el CVCP. Al seu torn, com a entitat col·laboradora, distribuirà als col·legis de la procura de la Comunitat Valenciana l'import de la subvenció que corresponga a cadascun d'aquests.  
2. Així mateix, són beneficiaris d'aquesta subvenció els col·legis de la procura de la Comunitat Valenciana.  
3. El CVCP informarà la Conselleria de Justícia, Interior i Administració Pública de l'import de la compensació que s'acorde amb els col·legis professionals en relació amb les despeses d'inversions previstos en esta secció.  
  
Setze. Despeses subvencionables  
Seran susceptibles de ser finançades per esta resolució aquelles despeses realitzades pel CVCP i els seus col·legis professionals, en l'àmbit d'aquesta secció, des de l'1 de gener fins al 31 de desembre de 2023, que corresponguen a despeses d'inversió per a la dotació en infraestructures necessàries per al funcionament operatiu dels serveis d'assistència jurídica gratuïta i de les unitats encarregades de la designació provisional de les persones professionals de la procura.  
  
S'entendrà per despeses relatives a les inversions per a la dotació en infraestructures:  
1r. Les despeses relatives a la compra dels equips i programes informàtics, impressores, fotocopiadores, llocs web, mobiliari, centraletes telefòniques, telèfons mòbils utilitzats per a la prestació del servei i correu, missatgeria o, en definitiva, qualsevol element utilitzat per a la prestació dels serveis esmentats.  
2n. Aquelles altres despeses d'inversió degudament justificades sempre que s'acredite que estes resulten necessàries per al correcte funcionament operatiu i prestació del servei.  
  
Dèsset. Tramitació del pagament  
Els col·legis certificaran les despeses d'inversió efectivament facturades. Estos certificats s'expediran al CVCP a la finalització de cada bimestre natural.  
El CVCP expedirà, dins del mes natural següent al de la finalització de cada bimestre, un certificat relatiu a les despeses d'inversió, i remetrà este certificat, juntament amb els expedits pels col·legis, a la Conselleria de Justícia, Interior i Administració Pública.  
En funció d'aquests certificats, la Conselleria de Justícia, Interior i Administració Pública procedirà al lliurament dels fons corresponents relatius a les despeses d'inversió en els termes de l'article 47.3 del Reglament d'assistència jurídica gratuïta.  
  
Díhuit. Forma i termini de justificació de la subvenció per a la dotació en infraestructures necessàries per al funcionament operatiu dels serveis d'assistència jurídica gratuïta  
1. Dins del primer semestre de l'any 2024, els col·legis i el CVCP hauran de justificar documentalment l'import destinat a sufragar les despeses d'inversió.  
La justificació de la subvenció d'aquesta secció haurà d'efectuar-se mitjançant la presentació del corresponent compte justificatiu, de conformitat amb el que s'estableix en l'article 72 del Reglament de la Llei general de subvencions, aprovat pel Reial decret 887/2006, de 21 de juliol. Este compte justificatiu haurà de contindre la documentació següent:  
1. Una memòria d'actuació justificativa del compliment de les condicions imposades en la concessió de la subvenció, amb indicació de les inversions efectuades. Haurà de justificar-se la necessitat d'aquestes inversions i dotacions d'infraestructures per al funcionament operatiu dels serveis d'assistència jurídica gratuïta.  
2. Una memòria econòmica justificativa del cost de les activitats realitzades, que contindrà:  
a) Una llista classificada de les despeses i inversions realitzades, amb identificació de la persona creditora i del document al qual fa referència el següent apartat b, el seu import, data d'emissió i data de pagament.  
b) Les factures o documents de valor probatori equivalent en el tràfic jurídic mercantil o amb eficàcia administrativa incorporats en la llista a què es fa referència en el paràgraf anterior i la documentació acreditativa del pagament, incloent-hi les corresponents a les despeses directes i/o indirectes que, si escau, figuren en esta.  
c) Certificat del taxador/a independent degudament acreditat i inscrit/a en el corresponent registre oficial, en el cas d'adquisició de béns immobles.  
d) Indicació dels criteris de repartiment dels costos generals i/o indirectes incorporats en la llista a què es fa referència en l'apartat a, incloent-hi referència expressa al cost total; i la justificació de l'adopció d'aquests criteris. Haurà de diferenciar-se la part corresponent al CVCP per la gestió del servei, de la part que corresponga a cadascun dels col·legis.  
e) Tres pressupostos, en aplicació de l'article 31.3 de la Llei general de subvencions que, si escau, han de haver sol·licitat les entitats beneficiàries.  
f) Certificat del fet que els imports relatius a l'Impost sobre el Valor Afegit o qualsevol altre impost indirecte que, si escau, figuren en la llista de despeses no han sigut objecte de recuperació i/o compensació  
  
La llista a la qual fa referència l'apartat a es presentarà en suport electrònic a la Conselleria de Justícia, Interior i Administració Pública, acompanyada de l'arxiu informàtic en format que permeta el tractament de les seues dades.  
2. El compte justificatiu el presentarà el CVCP i estarà format per les memòries d'actuació i les memòries econòmiques corresponents al CVCP i a cadascun dels col·legis de la procura que el constitueixen.  
  
Les memòries d'actuació i les memòries econòmiques, i les llistes, hauran d'estar signades, segons corresponga, per la persona representant del CVCP o de cada col·legi de la procura que disposen de capacitat legal per a això de conformitat amb el que es preveu en els respectius estatuts.  
3. D'acord amb el que s'estableix en l'apartat díhuit, número 2, B), de l'Acord de 24 d'agost de 2012, del Consell, pel qual es determinen els aspectes addicionals que ha de comprovar la Intervenció en l'exercici de la fiscalització de la despesa (DOGV 6849, 28.08.2012), el CVCP i els seus col·legis de professionals de la procura hauran de presentar, en tot cas, còpia de les factures de les despeses realitzades, d'acord amb el que s'estableix en el Reial decret 1619/2012, d'1 de desembre, pel qual s'aprova el Reglament pel qual es regulen les obligacions de facturació, o documents de valor probatori equivalent en el tràfic mercantil o amb eficàcia administrativa incorporats en la llista a la qual es fa referència en l'apartat b del número anterior i la documentació acreditativa del pagament.  
  
Secció quarta  
Altres disposicions comunes  
  
Dènou. Altres obligacions del CVCP i els seus respectius col·legis, com a beneficiaris de les subvencions  
1. El CVCP i els respectius col·legis professionals hauran de:  
a) Complir el que es disposa en els articles 13 i 14 de la Llei 38/2003, de 17 de novembre, general de subvencions i qualssevol altres requisits i obligacions derivats de la normativa aplicable en matèria de subvencions.  
b) Complir l'objectiu, realitzar l'activitat i adoptar el comportament en què es fonamenta la concessió de subvenció, en la forma, condicions i termini establits en la normativa aplicable i en esta resolució, i aportar les dades quantitatives necessàries per a la correcta avaluació de les actuacions per part de la Conselleria.  
c) Gestionar i realitzar de manera directa aquelles activitats que constituïsquen el contingut principal de la subvenció, sempre que siguen objecte de la seua competència.  
d) Sotmetre's a les actuacions de comprovació i control financer que corresponen a la Intervenció de la Generalitat en relació amb l'ajuda concedida, i aportar la informació que li siga requerida per a això i facilitar la inspecció i control de la Generalitat, a través de la Conselleria de Justícia, Interior i Administració Pública, i en particular de la Direcció General de Reformes Democràtiques i Accés a la Justícia, a fi de conéixer qualsevol aspecte de l'activitat objecte de la subvenció, en els termes previstos en l'article 169 de la Llei 1/2015.  
  
e) Acreditar davant l'òrgan concedent que està al corrent en el compliment de les seues obligacions tributàries i davant de la Seguretat Social, de conformitat amb el que s'estableix en l'article 13.1.e de la Llei 38/2003, i 22 i 23 del seu reglament, aprovat pel Reial decret 887/2006, de 21 de juliol. Per a això, les entitats beneficiàries podran autoritzar la Conselleria perquè obtinga directament l'acreditació del compliment de les obligacions tributàries i amb la Seguretat Social a través de certificats telemàtics, de conformitat amb el que es disposa en el Decret 165/2010, de 8 d'octubre, del Consell, pel qual s'estableixen les mesures de simplificació i reducció de càrregues administratives en els procediments gestionats per l'Administració de la Generalitat i el seu sector públic. En el cas de no atorgar esta autorització, les entitats beneficiàries hauran d'aportar la documentació acreditativa del fet que es troben al corrent d'aquestes obligacions. La direcció general competent es reserva el dret de requerir l'entitat si la informació obtinguda presenta alguna incidència.  
f) No alterar la finalitat de les subvencions i complir totes les obligacions que estableix la legislació vigent per als perceptors de fons públics.  
g) De conformitat amb el que s'estableix en l'article 16.3.j de la Llei 38/2003, de 17 de novembre, general de subvencions, el CVCP, com a entitat col·laboradora, haurà de portar llibres i registres comptables específics en relació amb estes subvencions per a facilitar l'adequada justificació i la comprovació del compliment de les condicions establides en esta resolució.  
  
Vint. Dret de la competència  
Estes subvencions no tenen el caràcter d'ajuda d'estat a què fa referència l'article 107.1 del Tractat de funcionament de la Unió Europea, atés que l'ajuda pública concedida, per la seua naturalesa, no suposa un avantatge econòmic, no falseja ni pot falsejar la competència ni els intercanvis comercials entre estats membres. En conseqüència, queda exempta de l'obligació a què fa referència l'article 3.1 del Decret 128/2017, de 29 de setembre, del Consell, pel qual regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
  
Vint-i-u. Protecció de dades personals  
Per al desenvolupament de les actuacions objecte d'aquesta resolució, i en relació amb el tractament de les dades personals que necessiten les parts, s'observarà en tot moment el que es disposa en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE, així com el que es disposa en la Llei orgànica 3/2018, de 5 de desembre, de protecció de dades de caràcter personal, i en les disposicions dictades en el seu desenvolupament.  
  
  
Vint-i-dos. Reintegrament  
Serà procedent, de conformitat amb el que s'estableix en l'article 172 de la Llei 1/2015, el reintegrament de les quantitats percebudes en els casos i pels subjectes obligats que es determinen en este article i en la normativa bàsica estatal.  
  
Contra esta resolució, que esgota la via administrativa, es pot interposar un recurs contenciós administratiu en el termini de dos mesos, comptador des de l'endemà de la publicació en el Diari Oficial de la Generalitat Valenciana, davant el Tribunal Superior de Justícia de la Comunitat Valenciana, d'acord amb el que estableixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, o un recurs potestatiu de reposició davant el mateix òrgan que ha dictat l'acte, en el termini d'un mes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que es puga interposar qualsevol altre recurs dels previstos en la legislació vigent.  
  
València, 24 de febrer de 2023.- La consellera de Justícia, Interior i Administració Pública: Gabriela Bravo Sanestanislao.